বৃহস্পতিবারেও মুর্শিদাবাদে বক্তৃতায় তিনি বিজেপি’কে কড়া আক্রমণ করলেন। সংখ্যালঘু-অধ্যুষিত জেলায় মনে করিয়ে দিলেন, সংখ্যালঘুদের জন্য তাঁর সরকার গত পাঁচ বছরে কী কী কাজ করেছে। স্বাভাবিক। কংগ্রেস-সিপিএম বোঝাপড়ার ফলে তাঁর সংখ্যালঘু ভোটে টান পড়বে, শঙ্কায় তৃণমূলনেত্রী। সেই আশঙ্কা থেকেই ওই খতিয়ান।
মমতা বন্দ্যোপাধ্যায় যা বললেন না— সংখ্যালঘু ভোট নিশ্চিত করার জন্য তিনি নিজে ‘উদ্যোগী’ হয়েছিলেন ইডেনে ভারত-পাকিস্তান বিশ্বকাপ ম্যাচ করাতে। রাজনৈতিক সূত্রের খবর, ধর্মশালায় পাক বোর্ড টি-টোয়েন্টি বিশ্বকাপের ম্যাচ খেলতে আপত্তি জানানোর পরেই মমতার তরফে যোগাযোগ করা হয় কেন্দ্রীয় মন্ত্রী অরুণ জেটলির সঙ্গে। যিনি বিসিসিআইয়েও ‘সক্রিয়’। তাঁর হস্তক্ষেপেই বোর্ডসচিব অনুরাগ ঠাকুরের শহর থেকে ম্যাচ সরে আসে সৌরভ গঙ্গোপাধ্যায়ের শহরে। বুধবার সেই ‘ইতিবাচক’ সিদ্ধান্ত হওয়ার পরেই দ্রুত টুইট করে মমতা ইডেনে ওই ম্যাচ নিয়ে তাঁর উৎফুল্ল প্রতিক্রিয়া জানিয়ে দেন, ‘টি-টোয়েন্টি বিশ্বকাপের ভারত-পাকিস্তানের ম্যাচ কলকাতায় করতে পেরে আমরা খুব খুশি। আমাদের এই সুন্দর শহরে সকলে স্বাগত’।
তার পরেও অবশ্য আফ্রিদিদের সফর নিয়ে মৃদু অনিশ্চয়তা তৈরি হয়েছে। সেই অনিশ্চয়তা নিরাপত্তা-সম্ভূত। যার প্রেক্ষিতে এদিন সিএবি প্রেসিডেন্ট সৌরভ মুখ্যমন্ত্রী মমতাকে চিঠি লিখে আগামী ১৯ মার্চ ভারত-পাক ম্যাচের জন্য সমস্ত রকমের নিরাপত্তা চেয়েছেন। প্রশাসনিক সূত্রের খবর, চিঠিতে জানানো হয়েছে, পর্যাপ্ত নিরাপত্তার নিশ্চয়তা না-পেলে ওই ম্যাচ আয়োজন করা সম্ভব হবে না। তাই সরকারের লিখিত আশ্বাস চায় সিএবি।
কালক্ষেপ না-করে মুখ্যমন্ত্রীর নির্দেশে রাজ্য সরকারের তরফে চিঠি দিয়ে সৌরভকে জানিয়ে দেওয়া হয়েছে, রাজ্য সরকার ম্যাচ আয়োজনে সমস্ত রকম নিরাপত্তার এবং সব ধরনের সহযোগিতা করবে। প্রশাসনিক আধিকারিকদের একাংশ জানাচ্ছেন, সিএবি ওই চিঠি আইসিসি’কে পাঠাবে। যাতে আফ্রিদিদের কলকাতায় আসা নিয়ে কোনও স্তরেই কোনও রকম সংশয় না-থাকে।
সংখ্যালঘু ভোট পেতে মরিয়া মমতা অবশ্য এর আগেও এমন পদক্ষেপ করেছেন। মুম্বইয়ে শিবসেনার হুমকিতে পাকিস্তানি গায়ক গুলাম আলির অনুষ্ঠান বন্ধ হয়ে যাওয়ার পর সময় নষ্ট না-করে বাংলার মুখ্যমন্ত্রী তাঁকে কলকাতায় অনুষ্ঠান করতে আসার আমন্ত্রণ জানিয়েছিলেন। তখন দেশে ফিরে গেলেও গুলাম আলি পরে কলকাতায় অনুষ্ঠান করেছিলেন। সেই অনুষ্ঠানের জায়গা নিয়েও অবশ্য একপ্রস্ত বিতর্ক বেধেছিল। কারণ, মমতা ওই অনুষ্ঠান করাতে চেয়েছিলেন ইডেনে। যাতে যত বেশি সংখ্যক মানুষকে সেখানে হাজির করাতে পারেন। কিন্তু ঘটনাচক্রে, এই টি-টোয়েন্টি বিশ্বকাপের কারণেই সেই অনুষ্ঠান ইডেনে করা যায়নি। এই আইসিসি’র পরিদর্শনের কারণেই। তবে মমতাকে ঠেকিয়ে রাখা যায়নি। শেষপর্যন্ত অনুষ্ঠান হয়েছিল নেতাজি ইন্ডোরে। ভিতরে ‘প্রবেশ অবাধ’এর থিকথিকে ভিড় এবং বাইরে জায়ান্ট স্ক্রিন লাগিয়ে। কিন্তু মমতা গুলাম আলিকে দিয়ে অনুষ্ঠান করিয়েই ছেড়েছিলেন!
ঠিক যেমন এবার তিনি প্রথম সুযোগেই ইডেনে ভারত-পাক ম্যাচ নিয়ে নিজস্ব স্তরে ‘উদ্যোগী’ হয়েছেন। এক্ষেত্রেও তাঁর লক্ষ্য একটাই— সংখ্যালঘু ভোট। তাঁর নেতৃত্বাধীন রাজ্য তথা ‘সুন্দর শহরে’ সংখ্যালঘুরা যে নিরাপদ এবং ভারত-পাক ম্যাচের মতো একটি ‘হাইভোল্টেজ ইভেন্ট’ যে এই শহরেই হতে পারে, তা প্রমাণে ‘সক্রিয়’ হয়েছেন মুখ্যমন্ত্রী। জেটলির সঙ্গে তাঁর ‘সুসম্পর্কে’র সুবাদে প্রাথমিকভাবে তিনি সফলও বটে। ক্রিকেট প্রশাসনের সঙ্গে সম্পৃক্তেরা আশাবাদী, শেষপর্যন্ত নিরাপত্তাটা খুব বড় বাধা হয়ে দাঁড়াবে না। বিশেষত, রাজ্য সরকার নিরাপত্তা-সহ সমস্ত ধরনের আশ্বাস দেওয়ার পর। ওয়াঘার ওপারে আবার নাটকীয় কিছু না-ঘটলে ভারত-পাক ম্যাচ ইডেনে হওয়ার সম্ভাবনাই বেশি।
প্রকাশ্যে অবশ্য মমতা কংগ্রেস-সিপিএমের পাশাপাশিই তাঁর বিজেপি-আক্রমণও জারি রেখেছেন।
এদিনও মুর্শিদাবাদে ভোটের প্রাথমিক প্রচারে গিয়ে মমতা বলেছেন, ‘‘হিন্দুদের কাছে বিজেপি গিয়ে বলবে, আমরা সাম্প্রদায়িক দল। ওহে হিন্দু, আমাকে ভোট দাও। আর কংগ্রেস-সিপিএম সংখ্যালঘুদের গিয়ে বলবে আমাকে ভোট দাও।’’ মমতার প্রশ্ন, ‘‘হিন্দুরা যদি বিজেপি’কে ভোট দেয় আর সংখ্যালঘুরা যদি কংগ্রেস-সিপিএমকে ভোট দেয়, তাহলে তৃণমূল কি গঙ্গার জলে ভেসে এসেছে!’’
এই প্রশ্ন থেকে যদি সংখ্যালঘু ভোট নিয়ে মমতার শঙ্কা ধরা পড়ে থাকে, তাহলে পরের বাক্যে তা একেবারে প্রকাশ্যেই এসে পড়েছে— ‘‘তৃণমূল মানুষের কাজ করছে মানুষের জন্য। এই বিশ্বাসটা ফিরিয়ে আনতে হবে। ওবিসি’দের মাধ্যমে সংখ্যালঘুদের সংরক্ষণ দিল কে? তৃণমূল আবার কে! সাত হাজার ইমাম-মোয়াজ্জেমদের ভাতা দিল কে? তৃণমূল আবার কে! ৫৯ হাজার সংখ্যালঘু ছেলেমেয়ে উচ্চশিক্ষায় সুযোগ পেয়েছে। এক বছরে ২৫ জন সংখ্যালঘু ডব্লিউবিসিএস হয়েছে!’’
এমনিতেই অহরহ সংখ্যালঘুদের জন্য তাঁর সরকারের ‘অবদানে’র কথা বলে থাকেন মমতা। এর সঙ্গে ইডেনে ভারত-পাক বিশ্বকাপ ম্যাচটাও যোগ হলে তো সংখ্যালঘু-সোহাগা!